**NOTA DE FUNDAMENTARE**

**la proiectul Hotărârii Guvernului pentru aprobarea Regulamentului cu privire la implementarea de proiecte comune în domeniul energiei electrice din surse regenerabile cu una sau mai multe părți contractante la Tratatul de constituire a Comunității Energetice, state membre ale Uniunii Europene sau țări terțe**

|  |
| --- |
| **1. Denumirea sau numele autorului și, după caz, a/al participanților la elaborarea proiectului actului normativ** |
| Proiectul hotărârii Guvernului pentru aprobarea Regulamentului cu privire la implementarea de proiecte comune în domeniul energiei electrice din surse regenerabile (SER) cu una sau mai multe părți contractante la Tratatul de constituire a Comunității Energetice (TCE), state membre ale Uniunii Europene sau țări terțe a fost elaborat de către Ministerul Energiei cu suportul „Moldovan Green Transition Technical Assistance Facility project” implementat de către Expertise France. |
| **2. Condițiile ce au impus elaborarea proiectului actului normativ** |
| 2.1. Temeiul legal sau, după caz, sursa proiectului actului normativ |
| Proiectul de hotărâre a fost elaborat în temeiul art. 10 alin. (1) lit. k4) din Legea nr. 10/2016 privind promovarea utilizării energiei din surse regenerabile „Guvernul elaborează, cu suportul organului central de specialitate al administrației publice în domeniul energeticii, și aprobă un regulament cu privire la implementarea de proiecte comune în domeniul energiei electrice din surse regenerabile cu una sau mai multe părți contractante la Tratatul de constituire a Comunității Energetice, state membre ale Uniunii Europene sau țări terțe” |
| 2.2. Descrierea situației actuale și a problemelor care impun intervenția, inclusiv a cadrului normativ aplicabil și a deficiențelor/lacunelor normative |
| Conform angajamentelor Republicii Moldova față de Comunitatea Energetică, obiectivul pentru ponderea consumului final brut de SER în anul 2020 a fost stabilit la 17%. Astfel, datorită politicilor statului și sprijinului partenerilor externi, Republica Moldova a depășit acest obiectiv, ajungând la o pondere de 23.57% a energiei regenerabile în consumul final brut de energie. Cu toate acestea, a fost depășit doar obiectivul sectorial pentru încălzire și răcire, în timp ce contribuțiile energiei din surse regenerabile la energia electrică și transporturi sunt încă foarte scăzute.  Conform Deciziei Consiliului Ministerial al Comunității Energetice nr. 2022/02/MC-EnC, Republica Moldova are un obiectiv de a atinge o pondere de 27% de SER în consumul final brut de energie, până în 2030.  Deși toate țările UE pot produce diverse forme de energie regenerabilă, anumite zone geografice au un potențial mai ridicat de a produce volume mai mari decât altele. De exemplu, țările cu multe râuri au posibilitatea de a produce multă energie hidroelectrică, în timp ce ratele anuale ridicate de insolație din alte țări le oferă un avantaj în ceea ce privește generarea de energie solară. Piața internă a energiei a Europei creează oportunitatea țărilor de a coopera pentru a exploata aceste resurse regenerabile și pentru a-și îndeplini obiectivele naționale de energie regenerabilă.  Conform Planului Național integrat privind Energia și Clima (PNEC) al Republicii Moldova aprobat prin Hotărârea Guvernului nr. 86/2025 a fost estimată o pondere SER în consumul total brut de energie pentru două scenarii indicate in tabelul 1: WEM (cu măsuri existente) și WPM (cu măsuri planificate). Este important de menționat că, în prezent, unele dintre măsurile planificate sunt deja implementate, ceea ce conferă scenariului WPM o mai bună conformitate cu realitatea.  *Tabelul 1. Proiecțiile SER în consumul brut de energie în perioada 2016-2030.*   |  |  |  |  |  | | --- | --- | --- | --- | --- | | **Anul** | **2016** | **2020** | **2025** | **2030** | | WEM | 26,6% | 22,2% | 22,0% | 22,4% | | WPM | 26,6% | 22,2% | 23,6% | 28,7% |   În acest context pentru a reduce costurile asociate îndeplinirii obiectivului național prevăzut în Directiva (UE) 2018/2001, adaptată și aprobată în cadrul Comunității Energetice, este necesar să se faciliteze consumul de energie din SER produsă în părți contractante la TCE (în continuare – părți contractante) și state membre ale UE. De asemenea, să permită includerea energiei din surse regenerabile consumată în alte părți contractante, state membre ale UE sau țări terțe în calculele aferente propriei ponderi, cu condiția ca aceasta să fie produsă pe teritoriul lor.  Mecanismul de proiect comun permite Republicii Moldova să colaboreze cu una sau mai multe părți contractante, state membre ale UE sau țări terțe pentru proiecte comune de energie produsă din SER. Energia produsă din SER dintr-un anumit proiect comun este împărțită între una sau mai multe părți contractante, state membre ale UE sau țări terțe, cu sau fără un flux fizic al energiei produse. Doar în cazul cooperării cu o țară terță fluxul fizic de energie este o condiție obligatorie. Totodată, această cooperare internațională oferă accesul la multiple mecanisme de finanțare destinate sprijinirii proiectelor comune legate de energia regenerabilă, ceea ce ar permite implementarea de soluții inovative și integrarea eficientă a energiilor regenerabile în rețelele naționale și internaționale. Aceste fonduri sunt concepute pentru a încuraja cooperarea între statele membre ale UE, țările terțe și alți actori, facilitând tranziția către un sistem energetic durabil și cu emisii scăzute de carbon.  În prezent, legislația națională stabilește un cadru legal pentru implementarea proiectelor comune cu una sau mai multe părți contractante, state membre ale UE sau țări terțe, însă este necesară dezvoltarea suplimentară a mecanismelor și procedurilor specifice. Aceasta va permite Republicii Moldova să își atingă obiectivele SER prin eficientizarea costurilor, promovarea și dezvoltarea tehnologică, dezvoltarea capacităților și cooperare pe termen lung asigurând totodată menținerea integrală a obiectivelor naționale SER.  Prin urmare, acest mecanism de cooperare internațională este esențial pentru Republica Moldova în atingerea obiectivului național de 27% pentru ponderea energiei din surse regenerabile în consumul final brut de energie până în 2030 și respectarea obligației de a transpune la nivel național acquis-ul comunitar.  La elaborarea prezentului proiect au fost consultate următoarele documente:   * Ghid privind utilizarea mecanismelor de cooperare în domeniul energiei regenerabile[[1]](#footnote-1). * Ghid privind partajarea costurilor-beneficii în proiectele transfrontaliere de cooperare în domeniul energiei regenerabile[[2]](#footnote-2). |
| **3. Obiectivele urmărite și soluțiile propuse** |
| 3.1. Principalele prevederi ale proiectului și evidențierea elementelor noi |
| Elaborarea proiectului hotărârii Guvernului pentru aprobarea Regulamentului cu privire la implementarea de proiecte comune în domeniul energiei electrice din surse regenerabile cu una sau mai multe părți contractante la Tratatul de constituire a Comunității Energetice, state membre ale Uniunii Europene sau țări terțe are la bază necesitatea îmbunătățirii mediului investițional național în domeniul energiei regenerabile. Această îmbunătățirea poate fi realizată prin completarea și consolidarea cadrului normativ cu relevanță în domeniul energiei regenerabile.  Pentru intervenția propusă, se stabilesc următoarele obiective specifice:   1. Atingerea obiectivul național. Conform Deciziei Consiliului Ministerial al Comunității Energetice nr. 2022/02/MC-EnC, Republica Moldova are un nou obiectiv de a atinge o pondere de 27% din energie din surse regenerabile în consumul final brut de energie până în 2030. 2. Cooperare internațională. Posibilitate de a tranzacționa ponderile de energie din surse regenerabile între una sau mai multe părți contractante, state membre ale UE sau țări terțe, pentru a sprijini atingerea obiectivelor naționale și pentru a oferi flexibilitate în respectarea acestora. 3. Reducerea costurilor cauzate de îndeplinirea obiectivului național prevăzut de Directiva (UE) 2018/2001 în varianta adaptată și aprobată de Comunitatea Energetică. 4. Promovarea și dezvoltarea tehnologică în domeniul energiei regenerabile.   Principalele prevederi ale proiectului:   1. Identificarea necesității unui proiect comun. Pentru a identifica necesitatea unui proiect comun, Ministerul Energiei analizează anual datele cu privire la evoluția sectorului energiei regenerabile în baza rapoartelor anuale elaborate de organele de resort din domeniul energetic, inclusiv datele cu privire la progresul spre atingerea obiectivului național în domeniul energiei din surse regenerabile, prevăzut în Planul Național Integrat privind Energia și Clima. 2. Elaborarea unui studiu de prefezabilitate. Dacă există riscul de neîndeplinire sau probabilitatea de depășire a obiectivului național, precum și necesitatea de implementare a proiectului comun, Ministerul Energiei elaborează un studiu de prefezabilitate. Acesta include:    1. analiza oportunităților de implementare a proiectului comun pe teritoriul Republicii Moldova;    2. identificarea țărilor pentru implementarea proiectului comun;    3. analiza oportunitățile de implementare a proiectului comun pe teritoriul țărilor identificate;    4. analiza cost-beneficiu. 3. Notificarea unei sau mai multor părți contractante, state membre sau țări terțe stabilite în baza studiului de prefezabilitate cu privire la intenția implementării unui proiect comun. 4. Elaborarea unui memorandum de înțelegere. Memorandum de înțelegere stabilește cadrul pentru o cooperare reciproc avantajoasă dintre Ministerul Energiei și cealaltă parte/părți semnatare ale acestuia cu privire la implementarea unui proiect comun. Totodată, memorandumul de înțelegere prevede realizarea unui studiu de fezabilitate privind implementarea unui proiect comun. În cazul în care studiul de fezabilitate prevăzut în memorandumul de înțelegere stabilește că proiectul comun este fezabil pentru toate părțile implicate, se încheie un acord de proiect comun cu acestea.   Un exemplu relevant în acest context este Germania și Danemarca care, în baza memorandumului de înțelegere, au semnat un acord pentru Bornholm Energy Island în Marea Baltică, primul proiect comun de energie offshore din Europa conform Directivei UE privind energia regenerabilă. Acest proiect va conecta cel puțin 3 GW de capacitate eoliană offshore la rețea până la începutul anilor 2030, cu 2 GW transportați în Germania și 1,2 GW în Danemarca. Operatorii de sistem de transmisie, 50Hertz și Energinet, vor împărți costurile infrastructurii și veniturile din congestionare.[[3]](#footnote-3) |
| 3.2. Opțiunile alternative analizate și motivele pentru care acestea nu au fost luate în considerare |
| Având în vedere că proiectul menționat are ca scop transpunerea Directivei 2018/2001 și detalierea unor aspecte specifice din Legea nr. 10/2016, nu au fost identificate opțiuni alternative față de cea propusă.  În contextul evoluției situației fără intervenție, calitatea Republicii Moldova de Parte Contractantă în cadrul TCE presupune un angajament ferm de a respecta și implementa acquis-ul comunitar. Prin urmare, un astfel de scenariu este de evitat.  Din aceste considerente este necesară aprobarea proiectului hotărârii Guvernului pentru aprobarea Regulamentului cu privire la implementarea de proiecte comune în domeniul energiei electrice din surse regenerabile cu una sau mai multe părți contractante la Tratatul de constituire a Comunității Energetice, state membre ale Uniunii Europene sau țări terțe.  Totodată, în conformitate cu art. 56 alin. (3) din Legea nr. 100/2017 privind actele normative, intrarea în vigoare la o altă dată decât cea prevăzută la alin. (1) poate fi stabilită doar în situațiile în care se urmărește protecția drepturilor și libertăților fundamentale ale omului sau realizarea angajamentelor internaționale ale Republicii Moldova.  Prin urmare, se consideră imperativă stabilirea termenului de intrare în vigoare a Hotărârii Guvernului la data publicării acesteia în Monitorul Oficial.  La moment, Republica Moldova se află în proces de aliniere la acquis-ul Uniunii Europene, iar aprobarea prezentului regulament are ca temei transpunerea prevederilor Directivei (UE) 2018/2001 privind promovarea utilizării energiei din surse regenerabile, care reprezintă un angajament asumat de Ministerul responsabil, cu termen de transpunere integrală până în anul 2026. |
| **4. Analiza impactului de reglementare** |
| 4.1. Impactul asupra sectorului public |
| Menținerea situației actuale și lipsa unor mecanisme clare de cooperare internațională cu privire la dezvoltarea întregului domeniu SER din partea Guvernului, ar cauza:   * Neonorarea angajamentelor asumate de Republica Moldova odată cu aderarea la TCE sau la Acordul de la Paris. În condițiile unei pasivități la acest capitol, ar conduce la renunțarea la adoptarea unei agende de dezvoltare durabilă, și la pierderea unor beneficii economice semnificative. Lipsa de acțiune în promovarea producerii și utilizării energiei electrice regenerabile ar afecta securitatea energetică, reducând siguranța alimentării cu energie electrică. Totodată, acest fapt ar însemna un mediu mai puțin prietenos și o expunere crescută la efectele schimbărilor climatice. * Riscuri pentru Republica Moldova să ajungă un stat izolat, fără posibilitatea obținerii unor beneficii de pe urma implementării mecanismului de cooperare internațională. Astfel, pentru scenariul unde Republica Moldova ar putea să își deschidă mecanismului de cooperare internațională pentru unitățile de generare a energiei din SER edificate în alte jurisdicții, lipsa mecanismelor date în cadrul legal ar limita Guvernul: i) să reflecte energia regenerabilă generată în afara hotarelor Republicii Moldova în statisticile naționale și în contul eforturilor de onorare a angajamentelor asumate și ii) să obțină beneficii/economii financiare. * Privarea statului de unele beneficii de natură „financiară”. În condițiile unui proiect comun, Republica Moldova ar putea comercializa energia produsă în cadrul proiectului comun, obținând mijloace financiare pe care le-ar putea utiliza pentru realizarea unor anumite obiective. Într-o situație inversă, Republica Moldova ar putea apela la negocierea și procurarea energiei regenerabile din cadrului proiectului comun, astfel asigurând atingerea țintelor sectoriale pe care și le-a propus, dar într-un mod optim din punct de vedere al costurilor. * Reducerea cooperării internaționale și potențialelor proiecte de energie regenerabilă pentru a-și îndeplini obiectivele naționale. Totodată, statul ar pierde la capitolul adaptarea noilor tehnologii, în special cele de stocare a energiei electrice, întrucât RED II promovează instalarea acestora în tandem cu unitățile de generare încurajând Guvernele să nu taxeze în niciun fel energia electrică generată și consumată de gospodărie fără a fi injectată în rețeaua publică. * Limitarea premiselor necesare pentru dezvoltarea unei piețe naționale, cu perspectiva integrării acesteia într-o piață regională (care ar include părți contractante). |
| 4.2. Impactul financiar și argumentarea costurilor estimative |
| Proiectul de act normativ nu presupune, în momentul de față, cheltuieli financiare, fiind conceput ca un mecanism alternativ care nu impune obligații financiare pentru Republica Moldova. Astfel, Ministerul Energiei poate identifica necesitatea unui proiect comun, dacă se identifică riscul de neîndeplinire sau probabilitatea de depășire a obiectivului național și totodată necesitatea de implementarea proiectului comun în baza rapoartelor anuale elaborate de organele de resort din domeniul energetic, adițional va fi necesară realizarea unui studiu de prefezabilitate. Acest studiu va analiza oportunitățile de implementare a proiectului comun cât pe teritoriul Republicii Moldova cât și pe teritoriul țărilor identificate.  Dacă se va stabili necesitatea implementării proiectului comun, costurile estimate vor fi determinate într-un studiu de fezabilitate prevăzut de memorandumul de înțelegere dintre Ministerul Energiei și părțile implicate. În cazul în care studiul de fezabilitate prevăzut în memorandumul de înțelegere stabilește că proiectul comun este fezabil pentru toate părțile implicate, se încheie un acord de proiect comun cu acestea.  Costurile unui proiect comun depind de partajarea costurilor între Republica Moldova și părțile implicate, acestea pot adopta mai multe modele, în funcție de capacitatea financiară, beneficiile așteptate și rolurile specifice ale fiecărei părți. Modelele posibile includ partajarea proporțională a costurilor în funcție de consumul de energie, partajarea egală, responsabilitățile specificate (de exemplu, construcție versus integrare în rețea), partajarea veniturilor sau chiar un model hibrid public-privat. Factori precum accesul la finanțare internațională, reglementările naționale și capacitatea de export a energiei vor influența distribuirea costurilor și beneficiilor. Scopul este de a asigura viabilitatea financiară a proiectului și de a echilibra avantajele economice și energetice pentru ambele părți implicate.  De exemplu, dacă o centrală SER ar fi construită pe teritoriul Republicii Moldova, proiectul ar contribui la reducerea dependenței de energia externă, creând locuri de muncă și sprijinind integrarea în piața europeană. Dacă centrala ar fi localizată într-o țară vecină, energia ar putea fi exportată în Republica Moldova prin infrastructura deja existentă, diversificând sursele de energie și reducând riscurile de volatilitate a prețurilor. Proiectele hibride sau offshore, care combină surse regenerabile pe teritoriul ambelor țări sau chiar în Marea Neagră, ar putea oferi soluții sustenabile și constante, dar ar implica investiții mari și coordonare complexă. Fiecare scenariu justifică oportunitatea diversificării surselor de energie, dar necesită o infrastructură modernă și un cadru legislativ clar pentru succes.  Totodată, un alt scenariu poate fi când energia produsă din SER este transferată sub formă de transfer statistic (transfer virtual de energie care se va include în calculul ponderii energiei din surse regenerabile în consumul final brut de energie). În cazul înregistrării unei supra-producții de energie regenerabilă și depășirea țintelor naționale, Guvernul ar putea valorifica surplusul obținut în cadrul proiectul comun, prin comercializare generând mijloace financiare ce pot fi direcționate către realizarea anumitor obiective. Într-o situație inversă, Guvernul ar putea negocia și achiziționa energie regenerabilă în una sau mai multe părți contractante, state membre ale UE sau țări terțe, asigurând astfel atingerea țintelor sectoriale propuse, într-un mod optim din punct de vedere al costurilor. Acest scenariu ar fi fezabil în condițiile în care costul nivelat al energiei regenerabile achiziționate și transferate statistic este mai mic decât energia regenerabilă care ar fi generată local.  Traiectoriile estimate ale ponderii energiei din surse regenerabile în consumul final brut de energie, până în 2050, inclusiv obiectivele intermediare pentru anul 2030, sunt prezentate în Figura 1, care a fost estimată în baza scenariului WPM (cu măsuri planificate) având în vedere că, în prezent, unele dintre măsurile planificate sunt deja implementate, ceea ce conferă scenariului WPM o mai bună conformitate cu realitatea.    *Figura 1. Ponderea totală a SER și traiectoriile scenariul WPM în perioada 2016 – 2050.*  Se estimează că, ponderea energiei din surse regenerabile în consumul final brut de energie al Republicii Moldova în scenariul WPM va ajunge la 28,7% în 2030 și va crește până la 45,2% în 2050. Totodată, este important de subliniat că, în prezent, TCE nu prevede penalități pentru părțile contractante dacă acestea nu-și ating ponderea SER în consumul final brut.  Totodată, în cazul în care analiza de fezabilitate confirmă viabilitatea proiectului, costul acestuia va fi inclus în proiectul Cadrului Bugetar pe Termen Mediu. Astfel, proiectele comune care implică investiții capitale publice finanțate din bugetul de stat sunt supuse procesului de examinare și selecție conform prevederilor stabilite de Guvern. |
| 4.3. Impactul asupra sectorului privat |
| Implementarea de proiecte comune în domeniul energiei electrice din SER cu una sau mai multe părți contractante, state membre ale UE sau țări terțe nu va avea un impact negativ asupra sectorului privat. Mai mult decât atât mecanismul de cooperare internațională propus va reprezenta o oportunitate pentru a crește investițiile în valorificarea SER și de a se implica în cercetare și dezvoltare.  Experiența UE arată că proiectele comune gestionate de statele membre reprezintă o excepție rară. Practica de până acum a demonstrat că sectorul privat joacă un rol esențial în identificarea și dezvoltarea proiectelor de cooperare potențiale.  Pentru a implica sectorului privat, Republica Moldova în calitate de parte a unui proiect comun, ar putea lansa o licitație pentru un proiect specific, solicitând agentului economic privat câștigător să construiască și să opereze o instalație conform specificațiilor stabilite. Alternativ, ar putea dezvolta un cadru care să încurajeze agenții economici privați să identifice și să elaboreze inițiative de proiecte comune, pentru a aplica ulterior la sprijinul predefinit.  Proiectul menționat va contribui la creșterea cooperării cu entitățile private prin dezvoltarea proiectelor comune. Totodată, ar urma să ofere condiții economice viabile, agenții economici privați asigurând un flux constant de investiții. De asemenea, se anticipează că entitățile private vor dispune de o cunoaștere aprofundată a surselor de energie regenerabilă disponibile, a costurilor relative ale acestora și a particularităților pieței, atât pe plan național, cât și în cadrul altor părți contractante, state membre ale Uniunii Europene sau țări terțe. Prin implicarea acestora, expertiza poate fi utilizată în vederea identificării și dezvoltării unor proiecte de energie regenerabilă eficiente din punct de vedere economic, promovând astfel o tranziție energetică sustenabilă. |
| 4.4. Impactul social  4.4.1. Impactul asupra datelor cu caracter personal  4.4.2. Impactul asupra echității și egalității de gen |
| Implementarea prezentului proiect de act normativ va contribui indirect la creșterea unui nivel sporit de securitate energetică a țării și nu generează impact asupra datelor cu caracter personal sau asupra echității și egalității de gen. |
| 4.5. Impactul asupra mediului |
| Promovarea producerii și utilizării energiei electrice regenerabile este direct proporțională cu un grad mai înalt de securitate în alimentarea cu energie electrică, la un mediu mai prietenos și o expunere mai redusă la schimbările climatice.  Implementarea mecanismului de cooperare internațională ar putea stimula următoarele obiective naționale:   * Atingerea unei ponderi de 27% de energie din surse regenerabile în consumul final brut de energie, până în 2030. Astfel, stimulând procesul de decarbonizare și îmbunătățire a mediului ambiant. * Reducere până în 2030 a emisiilor totale de gaze cu efect de seră cu 70%, sub nivelul din 1990, – echivalentul a maximum 13,6 Mt CO2e. Republica Moldova, în calitate de parte contractantă a Comunității Energetice, ar trebui să reducă până în 2030 emisiile nete de GES cu 68,6% sau emisiile de GES nu ar trebui să depășească 9,1 Mt CO2e * Reducerea emisiilor totale de gaze cu efect de seră cu 88% până în 2030, comparativ cu nivelul din 1990, condiționată de disponibilitatea sprijinului internațional. |
| 4.6. Alte impacturi și informații relevante |
| Nu au fost identificat alte impacturi și informații relevante. |
| **5. Compatibilitatea proiectului actului normativ cu legislația UE** |
| 5.1. Măsuri normative necesare pentru transpunerea actelor juridice ale UE în legislația națională |
| Legea nr.10/2016 transpune parțial Directiva (UE) 2018/2001 a Parlamentului European și a Consiliului din 11 decembrie 2018 privind promovarea utilizării energiei SER, publicată în Jurnalul Oficial al Uniunii Europene L 328 din 21 decembrie 2018, în varianta adaptată și aprobată prin Decizia Consiliului ministerial al Comunității Energetice nr. 2021/14/MC-EnC.  Directiva 2018/2001 face parte din pachetul legislativ al Comisiei Europene „Energie curată pentru toți Europenii” (En.: Clean Energy for All Europeans[[4]](#footnote-4)) adoptat de Comunitatea Energetică, care include 8 acte legislative. Totodată, prin decizia Consiliului Ministerial din D/2021/14/MC-EnC din noiembrie 2021, pentru Părțile Contractante au devenit obligatorii pentru transpunere 5 acte din domeniul energiei regenerabile, guvernanței și eficienței energetice.  Obiectivul Directivei (UE) 2018/2001 este de a promova utilizarea energiei din surse regenerabile în cadrul Uniunii Europene. Aceasta stabilește un sistem comun pentru promovarea energiei regenerabile în diferite sectoare și include obiective obligatorii pentru Uniunea Europeană privind cota de energie regenerabilă în mixul energetic până în 2030.  De asemenea, reglementează pentru prima dată autoconsumul și contribuie la reducerea emisiilor de gaze cu efect de seră, în conformitate cu Acordul de la Paris din 2015 și cadrul de politici privind energia și clima al Uniunii pentru 2030.  În conformitate cu art. 21 pct. 1 lit d) și art. 31 alin. (4) din Legea nr. 100/2017 cu privire la acte normative, a fost elaborat tabelul de concordanță anexat la prezentul proiect care conține o informație exhaustivă privind transpunerea parțială a Directiva (UE) 2018/2001 în varianta adaptată și aprobată prin Decizia Consiliului ministerial al Comunității Energetice nr. 2021/14/MC-EnC. |
| 5.2. Măsuri normative care urmăresc crearea cadrului juridic intern necesar pentru implementarea legislației UE |
| Prin prezentul proiect se propune transpunerea totală a următoarelor articole din Directiva (UE) 2018/2001 în varianta adaptată și aprobată prin Decizia Consiliului ministerial al Comunității Energetice nr. 2021/14/MC-EnC:   * Articolul 8. Platforma de dezvoltare a surselor regenerabile și transferurile statistice între părțile contractante. * Articolul 9. Proiecte comune între părțile contractante sau părțile contractante și statele membre ale Uniunii Europene. * Articolul 10. Efectele proiectelor comune între părțile contractante sau părțile contractante și statele membre ale Uniunii Europene. * Articolul 11. Proiecte comune între părțile contractante și țări terțe. * Articolul 12. Efectele proiectelor comune între părțile contractante și țări terțe.   Prin urmare, Republica Moldova are obligația de a transpune la nivel național acquis-ul comunitar. Astfel, transpunerea articolelor sus menționate poate fi esențial în atingerea obiectivului național de 27% pentru ponderea energiei din surse regenerabile în consumul final brut de energie până în 2030. |
| **6. Avizarea și consultarea publică a proiectului actului normativ** |
| În scopul respectării prevederilor Legii nr. 239/2008 privind transparența în procesul decizional, anunțul privind inițierea procesului de elaborare a Proiectului hotărârii Guvernului este plasat pe pagina web oficială a Ministerului Energiei, compartimentul „Transparență decizională, consultări publice” și pe portalul guvernamental ([https://particip.gov.md/ro/document/stages/\*/13390](https://particip.gov.md/ro/document/stages/*/13390)). În perioada de referință nu a parvenit propuneri pe marginea acestui document.  Prin scrisoarea nr. 18-69-1442 din 10.02.2025 Cancelaria de Stat a transmis spre avizare Proiectul de Hotărâre a Guvernului pentru aprobarea Regulamentului cu privire la implementarea de proiecte comune în domeniul energiei electrice din surse regenerabile cu una sau mai multe părți contractante la Tratatul de constituire a Comunității Energetice, state membre ale Uniunii Europene sau țări terțe, către Biroul de Integrare Europeană, Ministerul Finanțelor, Ministerul Afacerilor Externe, Ministerul Dezvoltării Economice și Digitalizării și Ministerul Mediului. Un anunț în acest sens a fost publicat și pe pagina Ministerului Energiei, precum și pe platforma de participare [(https://particip.gov.md).](https://particip.gov.md/ro/document/stages/se-plaseaza-spre-consultare-publica-proiectul-hotararii-guvernului-pentru-aprobarea-regulamentului-cu-privire-la-implementarea-de-proiecte-comune-in-domeniul-energiei-electrice-din-surse-regenerabile-cu-una-sau-mai-multe-parti-contractante-la-tratatul-de-constituire-a-comunitatii-energetice-state-membre-ale-uniunii-europene-sau-tari-terte/13932) |
| **7. Concluziile expertizelor** |
| În scopul respectării art. 34 și 37 din Legea nr. 100/2017 cu privire la actele normative, proiectul de hotărâre a fost supus expertizei anticorupție de către Centrul Național Anticorupție prin scrisoarea nr. EH25/10436 din 25.03.2025, expertizei de compatibilitate de către Centrul de Armonizare a Legislației și respectiv expertizei juridice de către Ministerul Justiției prin scrisoarea nr. 04/2-2937 din 24.03.2025. Toate recomandările formulate de Ministerul Justiției au fost acceptate, iar proiectul a fost revizuit și modificat corespunzător. Recomandările incluse în raportul de expertiză anticorupție au fost analizate, dar nu au putut a fi luate în considerare fiind prezentate argumentele justificative. Astfel, Centrul Național Anticorupție a prezentat următoarele recomandări:  *„reglementarea principiilor aferente procedurii administrative (implicării sectorului privat) și partajul costurilor și riscurilor legate de implementarea proiectelor inclusiv de către operatorul implicat. În acest sens, se recomandă accentuarea i) transparenței procesului ii) asigurării egalității și accesului nediscriminatoriu al tuturor operatorilor eligibili și iii) selectarea operatorului în baza unor proceduri publice, competitive, bazate pe criterii obiective și cerințe aprobate de către Executiv”.*  Argumentul principal pentru nepreluarea acestor recomandări constă în faptul că proiectul de act normativ, în forma sa actuală, nu presupune cheltuieli financiare și nici implicarea sectorului privat, fiind conceput ca un mecanism alternativ, fără a impune obligații financiare pentru Republica Moldova.  Eventuala necesitate de implementare a unui proiect comun va putea fi identificată de Ministerul Energiei doar în situația în care, în baza rapoartelor anuale elaborate de organele de resort din domeniul energetic, se va constata riscul de neîndeplinire sau probabilitatea de depășire a obiectivului național. În acest caz, se va impune elaborarea unui studiu de prefezabilitate, care va analiza oportunitatea realizării unui proiect comun, atât pe teritoriul Republicii Moldova, cât și pe teritoriul altor state identificate.  În cazul în care studiul de prefezabilitate confirmă necesitatea unui proiect comun, costurile estimate vor fi determinate printr-un studiu de fezabilitate, prevăzut în memorandumul de înțelegere încheiat între Ministerul Energiei și părțile implicate. Dacă studiul de fezabilitate stabilește fezabilitatea proiectului pentru toate părțile implicate, va fi încheiat un acord de proiect comun.  Prin urmare, detaliile privind implementarea proiectului comun vor fi stabilite ulterior, în cadrul negocierilor cu partea sau părțile implicate, desfășurate în baza memorandumului de înțelegere.  Astfel, pentru implicarea sectorului privat, Republica Moldova, în calitate de parte a unui proiect comun, ar putea lansa o licitație publică pentru un proiect specific, solicitând agentului economic câștigător construirea și operarea unei instalații conform specificațiilor stabilite. Alternativ, ar putea fi instituit un cadru care să încurajeze agenții economici privați să identifice și să propună inițiative de proiecte comune, eligibile ulterior pentru sprijinul disponibil. În funcție de opțiunea aleasă, vor fi stabilite norme juridice specifice, în conformitate cu cadrul legal aplicabil.  Totodată, în secțiunea a 3-a a Capitolului III din prezentul regulament, se prevede că organul central de specialitate în domeniul energetic propune părții/părților interesate elaborarea unui memorandum de înțelegere, care să stabilească un cadru pentru cooperare reciproc avantajoasă. Acest document va fi elaborat și promovat în conformitate cu prevederile Legii nr. 595/1999 privind tratatele internaționale ale Republicii Moldova. Prin urmare, având în vedere că memorandumul urmează a fi negociat, la această etapă nu pot fi stabilite prețuri sau condiții concrete pentru partea cealaltă.  Suplimentar, se menționează că, în cadrul procesului de avizare repetată, Ministerul Finanțelor nu a formulat obiecții sau propuneri cu privire la proiectul menționat. |
| **8. Modul de încorporare a actului în cadrul normativ existent** |
| Aprobarea Regulamentului elaborat prin prezentul proiect complementează Legea nr. 10/2016 și exclude necesitatea reglementării separate în alte acte normative. |
| **9. Măsurile necesare pentru implementarea prevederilor proiectului actului normativ** |
| Implementarea prevederilor hotărârii Guvernului nu implică realizarea unor măsuri speciale în acest sens. |

**Secretară de Stat** */semnat electronic/* **Carolina NOVAC**

1. Ghid privind utilizarea mecanismelor de cooperare în domeniul energiei regenerabile: [https://energy.ec.europa.eu/document/download/88e3eafc-ecf1-4417-8df2- 308c3f51317\_en?filename=com\_2013\_public\_intervention\_swd05\_en.pdf](https://energy.ec.europa.eu/document/download/88e3eafc-ecf1-4417-8df2-%20308c3f51317_en?filename=com_2013_public_intervention_swd05_en.pdf) [↑](#footnote-ref-1)
2. Ghid privind partajarea costurilor-beneficii în proiectele transfrontaliere de cooperare în domeniul energiei regenerabile: <https://eur-lex.europa.eu/legal-content/EN/TXT/?uri=CELEX:52022XC1229(01)> [↑](#footnote-ref-2)
3. Proiect comun între Germania și Danemarca: https://www.offshorewind.biz/2023/06/02/denmark-and-germany-sign-bornholm-energy-island-agreement-first-legally-binding-cooperation-on-joint-offshore-renewable-project-in-eu/ [↑](#footnote-ref-3)
4. Portalul Comisiei Europene dedicate pachetului legislativ „Clean Energy for All Europeans”: <https://energy.ec.europa.eu/topics/energy-strategy/clean-energy-all-europeans-package_en> [↑](#footnote-ref-4)